钦定古今图书集成/历象汇编/庶征典/第094卷 > 《泰山祈雨文》曾巩
## 钦定古今图书集成/历象汇编/庶征典/第094卷 > 《泰山祈雨文》曾巩

维神含德体仁，镇兹东夏，兴云致雨，泽施八纮。今此
齐邦，近在山趾，方夏久旱，麦苗将萎，吏思其繇，奔走
群望，而人微言贱，不能上动，频阴复散，忽已兼旬。念
此疲民，弊于征敛，方岁之富，食常不足，一遇灾害，必
捐沟壑。惟神威烈，覆被群生，愿此比州，宜先蒙赐，岂
伊灵眷，独忍遗之。是用饬遣士民，布诚祠下，情穷词
急，冀获哀矜。使一雨霈然，则倒悬可解。尚其降鉴，无
作神羞。